Ona je naša prijateljica

 Živim u obiteljskoj kući s roditeljima, sestrom, bakom i djedom. Mogla bih reći da smo unatoč mojoj bolesti i stalnim posjetima liječnicima bili normalna obitelj. Roditelji nisu dopustili da se osjećam drukčije, do tada.

 Mami su se iznenada pojavili čudni simptomi. Stalno je bila umorna, nije se mogla više sa mnom igrati, oticali su joj zglobovi, naglo je mršavjela. Osjetila sam da se nešto događa, ali kako na sve uvijek gledam s veseljem, tako ni to nisam uzimala za ozbiljno. Međutim, mama je gotovo preko noći završila u Zagrebu u bolnici. Tada sam shvatila da to nije šala. Dijagnoza je bila: akutna mijeloična leukemija. Ne, nisam shvaćala! Tada ne! Jer moja mama je najhrabrija i najvedrija osoba koju znam i kako bi njoj mogla nauditi tamo neka bezvezna bolest. Kada sam ja bila bolesna, ona je svu snagu i vrijeme trošila na mene, a sad je bio trenutak da joj vratim. Krenulo je ubrzano liječenje. Prvo kemoterapija ( opet neka kemija) od koje je ostala bez svoje crne kose. Traženje donora. Ujak nije bio podudaran pa se tražilo u banci ( bez novca) i donor koštane srži je nađen u Njemačkoj. Ne mogu shvatiti da tamo neki čovjek koji nas nije nikada vidio može biti podudaran ( uopće nam nije u rodu). Ali to je medicina! I da, koštana srž je stigla i presađena je. Mojoj mami su promijenili sastav krvi. Zapitala sam se što to znači? Neće više biti ista? Ali ona je i dalje vedra i nasmijana. Ne može više toliko plesati sa mnom, ali onda ja zaplešem za nju. Ne može mi više toliko pomagati oko zadaće, ali ni ne treba jer sam već velika. Ne može ići sa mnom u duge šetnje, ali joj ja mogu donijeti zalaz sunca u sobu. Ne može ići sa mnom u shopping (zbog svog slabog imuniteta), ali kupovati se može i online. Njena borba nije gotova, nije ni moja. Nedavno je opet ponavljala presađivanje zbog bakterije koja joj je ušla u tijelo. Vratila se iz bolnice još jača i sretnija.

 Dugo nisam bila svjesna kakva je to bolest i nikad nisam pomislila na najgore. Znam da sam samo osjećala jako veliku prazninu svaki put kad je odlazila i kad je nije bilo. Znam kada moja mama govori o datumu novog rođendana (dan kada joj je presađena srž) da je moglo biti i drukčije. Znam da je završetak priče mogao biti drukčiji kada sam čula da je umrla teta koja je bila sa njom u sobi. Ali u jedno sam još sigurnija. Mama i ja imamo zajedničku prijateljicu: bolest. Ona nas je naučila što je život i u njemu nam pomaže samo beskrajna ljubav.

Iva Jalušić

 4. razred

Osnovna Škola Podturen

Mentor: Jasna Posavi